CELEX: 32018D1111
Language: el
Date: 2018-08-03 00:00:00
Title: Εκτελεστική απόφαση (ΕΕ) 2018/1111 της Επιτροπής, της 3ης Αυγούστου 2018, για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο MON 87427 × MON 89034 × NK603 (MON-87427-7 × MON-89Ø34-3 × MON-ØØ6Ø3-6) και γενετικώς τροποποιημένο αραβόσιτο που συνδυάζει δύο από τα συμβάντα MON 87427, MON 89034 και NK603, και για την κατάργηση της απόφασης 2010/420/ΕΕ [κοινοποιηθείσα υπό τον αριθμό C(2018) 5014] (Κείμενο που παρουσιάζει ενδιαφέρον για τον ΕΟΧ)

10.8.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 203/20
               
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/1111 ΤΗΣ ΕΠΙΤΡΟΠΉΣ
         της 3ης Αυγούστου 2018
         για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο MON 87427 × MON 89034 × NK603 (MON-87427-7 × MON-89Ø34-3 × MON-ØØ6Ø3-6) και γενετικώς τροποποιημένο αραβόσιτο που συνδυάζει δύο από τα συμβάντα MON 87427, MON 89034 και NK603, και για την κατάργηση της απόφασης 2010/420/ΕΕ
         
            
               [κοινοποιηθείσα υπό τον αριθμό C(2018) 5014]
            
         
         (Τα κείμενα στην ολλανδική και τη γαλλική γλώσσα είναι τα μόνα αυθεντικά)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και τις γενετικώς τροποποιημένες ζωοτροφές (1), και ιδίως το άρθρο 7 παράγραφος 3 και το άρθρο 19 παράγραφος 3,
         Εκτιμώντας τα ακόλουθα:
         
                     (1)
                  
                  
                     Στις 13 Σεπτεμβρίου 2013 η Monsanto Europe S.A./N.V. υπέβαλε αίτηση για τη διάθεση στην αγορά τροφίμων, συστατικών τροφίμων και ζωοτροφών που περιέχουν, αποτελούνται, ή παράγονται από αραβόσιτο MON 87427 × MON 89034 × NK603 («η αίτηση») στην αρμόδια εθνική αρχή του Βελγίου σύμφωνα με τα άρθρα 5 και 17 του κανονισμού (ΕΚ) αριθ. 1829/2003. Η αίτηση κάλυπτε επίσης τη διάθεση στην αγορά προϊόντων που αποτελούνται από ή περιέχουν γενετικώς τροποποιημένο αραβόσιτο MON 87427 × MON 89034 × NK603 και προορίζονται για άλλες χρήσεις εκτός από τα τρόφιμα και τις ζωοτροφές, εξαιρουμένης της καλλιέργειας.
                  
               
                     (2)
                  
                  
                     Η αίτηση αφορούσε, για τις χρήσεις αυτές, τρεις επιμέρους συνδυασμούς μονών συμβάντων γενετικής τροποποίησης που συνιστούν τον αραβόσιτο της σειράς MON 87427 × MON 89034 × NK603. Ένας από τους εν λόγω επιμέρους συνδυασμούς, MON 89034 × NK603, είχε ήδη εγκριθεί με την απόφαση 2010/420/ΕΕ της Επιτροπής (2). Η Monsanto Europe S.A./N.V. ζήτησε από την Επιτροπή να καταργήσει την απόφαση αυτή κατά την έγκριση του αραβοσίτου MON 87427 × MON 89034 × NK603 και όλων των επιμέρους συνδυασμών.
                  
               
                     (3)
                  
                  
                     Σύμφωνα με το άρθρο 5 παράγραφος 5 και το άρθρο 17 παράγραφος 5 του κανονισμού (ΕΚ) αριθ. 1829/2003, η αίτηση περιελάμβανε πληροφορίες και συμπεράσματα της αξιολόγησης κινδύνου που διενεργήθηκε σύμφωνα με τις αρχές του παραρτήματος II της οδηγίας 2001/18/ΕΚ του Ευρωπαϊκού Κοινοβουλίου και του Συμβουλίου (3), καθώς και τις πληροφορίες που απαιτούνται βάσει των παραρτημάτων III και IV της εν λόγω οδηγίας. Η αίτηση περιελάμβανε επίσης σχέδιο παρακολούθησης των περιβαλλοντικών επιπτώσεων σύμφωνα με το παράρτημα VII της οδηγίας 2001/18/ΕΚ.
                  
               
                     (4)
                  
                  
                     Την 1η Αυγούστου 2017 η Ευρωπαϊκή Αρχή για την Ασφάλεια των Τροφίμων («EFSA») εξέδωσε θετική γνώμη σύμφωνα με τα άρθρα 6 και 18 του κανονισμού (ΕΚ) αριθ. 1829/2003 (4). Η EFSA κατέληξε στο συμπέρασμα ότι ο γενετικώς τροποποιημένος αραβόσιτος MON 87427 × MON 89034 × NK603, όπως περιγράφεται στην αίτηση, είναι εξίσου ασφαλής και θρεπτικός με τον αντίστοιχο μη γενετικώς τροποποιημένο με τον οποίο έγινε σύγκριση και με τις μη γενετικώς τροποποιημένες ποικιλίες αναφοράς που δοκιμάστηκαν στο πλαίσιο του πεδίου εφαρμογής της αίτησης. Δεν διαπιστώθηκαν νέα προβλήματα ασφάλειας για τον προηγουμένως αξιολογηθέντα επιμέρους συνδυασμό MON 89034 × NK603 και τα προηγούμενα συμπεράσματα για τον εν λόγω επιμέρους συνδυασμό εξακολουθούν να ισχύουν.
                  
               
                     (5)
                  
                  
                     Για τους υπόλοιπους δύο επιμέρους συνδυασμούς, η EFSA κατέληξε στο συμπέρασμα ότι αυτοί αναμένεται να είναι εξίσου ασφαλείς και θρεπτικοί με τα μονά συμβάντα MON 87427 και MON 89034 και NK603, όπως ο προηγουμένως αξιολογηθείς επιμέρους συνδυασμός MON 89034 × NK603 και ο αραβόσιτος τριπλού συμβάντος MON 87427 × MON 89034 × NK603.
                  
               
                     (6)
                  
                  
                     Στη γνώμη της, η EFSA εξέτασε όλα τα συγκεκριμένα ερωτήματα και τις ανησυχίες που διατύπωσαν τα κράτη μέλη στο πλαίσιο της διαβούλευσης με τις αρμόδιες εθνικές αρχές σύμφωνα με το άρθρο 6 παράγραφος 4 και το άρθρο 18 παράγραφος 4 του κανονισμού (ΕΚ) αριθ. 1829/2003.
                  
               
                     (7)
                  
                  
                     Η EFSA κατέληξε επίσης στο συμπέρασμα ότι το σχέδιο παρακολούθησης των περιβαλλοντικών επιπτώσεων που υπέβαλε ο αιτών, το οποίο συνίσταται σε γενικό σχέδιο εποπτείας, συνάδει με τις προβλεπόμενες χρήσεις των προϊόντων. Ωστόσο, το προτεινόμενο σχέδιο παρακολούθησης αναθεωρήθηκε, όπως συνέστησε η EFSA, ώστε να καλύπτει ρητώς τους επιμέρους συνδυασμούς.
                  
               
                     (8)
                  
                  
                     Με βάση τα ανωτέρω, η διάθεση στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο MON 87427 × MON 89034 × NK603 και τρεις πιθανούς επιμέρους συνδυασμούς, για τις χρήσεις που παρατίθενται στην αίτηση, θα πρέπει να εγκριθεί.
                  
               
                     (9)
                  
                  
                     Η απόφαση 2010/420/ΕΕ για την έγκριση του αραβοσίτου MON 89034 × NK603 θα πρέπει να καταργηθεί.
                  
               
                     (10)
                  
                  
                     Θα πρέπει να αποδοθεί αποκλειστικός αναγνωριστικός κωδικός σε κάθε γενετικώς τροποποιημένο οργανισμό (στο εξής «ΓΤΟ»), σύμφωνα με τον κανονισμό (ΕΚ) αριθ. 65/2004 της Επιτροπής (5). Ο αποκλειστικός αναγνωριστικός κωδικός για τον αραβόσιτο MON 89034 × NK603 με την απόφαση 2010/420/ΕΕ θα πρέπει να εξακολουθήσει να χρησιμοποιείται.
                  
               
                     (11)
                  
                  
                     Βάσει της γνώμης της EFSA, δεν χρειάζονται, πέραν αυτών που προβλέπονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 και στο άρθρο 4 παράγραφος 6 του κανονισμού (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου (6), ειδικές απαιτήσεις επισήμανσης για τα προϊόντα που καλύπτονται από την παρούσα απόφαση. Ωστόσο, προκειμένου να εξασφαλιστεί ότι η χρήση των προϊόντων αυτών θα παραμείνει εντός των ορίων της έγκρισης που χορηγείται με την παρούσα απόφαση, η επισήμανση των προϊόντων που περιέχουν ή αποτελούνται από αραβόσιτο MON 87427 × MON 89034 × NK603, MON 87427 × NK603, MON 89034 × NK603 και MON 87427 × MON 89034, εξαιρουμένων των τροφίμων, θα πρέπει να συμπληρώνεται με σαφή ένδειξη ότι τα εν λόγω προϊόντα δεν προορίζονται για σκοπούς καλλιέργειας.
                  
               
                     (12)
                  
                  
                     Ο κάτοχος της έγκρισης θα πρέπει να υποβάλλει ετήσιες εκθέσεις για την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης όσον αφορά τις επιπτώσεις στο περιβάλλον και τα αποτελέσματα. Τα αποτελέσματα αυτά θα πρέπει να υποβάλλονται σύμφωνα με τις απαιτήσεις, όσον αφορά τα τυποποιημένα έντυπα για την υποβολή των αποτελεσμάτων, οι οποίες ορίζονται στην απόφαση 2009/770/ΕΚ της Επιτροπής (7).
                  
               
                     (13)
                  
                  
                     Η γνώμη της EFSA δεν δικαιολογεί την επιβολή ειδικών όρων για την προστασία συγκεκριμένων οικοσυστημάτων, περιβαλλόντων και γεωγραφικών περιοχών, όπως προβλέπεται στο άρθρο 6 παράγραφος 5 στοιχείο ε) και στο άρθρο 18 παράγραφος 5 του κανονισμού (ΕΚ) αριθ. 1829/2003.
                  
               
                     (14)
                  
                  
                     Το σύνολο των πληροφοριών που αφορούν την έγκριση των προϊόντων θα πρέπει να καταχωριστούν στο κοινοτικό μητρώο των γενετικώς τροποποιημένων τροφίμων και ζωοτροφών, όπως προβλέπεται στον κανονισμό (ΕΚ) αριθ. 1829/2003.
                  
               
                     (15)
                  
                  
                     Η παρούσα απόφαση πρέπει να κοινοποιηθεί μέσω του Οργανισμού Ελέγχου της Βιοασφάλειας στα μέρη που προσυπογράφουν το πρωτόκολλο της Καρθαγένης για τη βιοασφάλεια, το οποίο προσαρτάται στη σύμβαση για τη βιολογική ποικιλότητα, σύμφωνα με το άρθρο 9 παράγραφος 1 και με το άρθρο 15 παράγραφος 2 στοιχείο γ) του κανονισμού (EΚ) αριθ. 1946/2003 του Ευρωπαϊκού Κοινοβουλίου και του Συμβουλίου (8).
                  
               
                     (16)
                  
                  
                     Η μόνιμη επιτροπή φυτών, ζώων, τροφίμων και ζωοτροφών δεν διατύπωσε γνώμη εντός της προθεσμίας που καθορίστηκε από τον πρόεδρό της. Η έκδοση της παρούσας εκτελεστικής πράξης κρίθηκε αναγκαία και ο πρόεδρος την υπέβαλε στην επιτροπή προσφυγών για περαιτέρω συζήτηση. Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής προσφυγών.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Γενετικώς τροποποιημένος οργανισμός και αποκλειστικός αναγνωριστικός κωδικός
            Καθορίζονται οι ακόλουθοι αποκλειστικοί αναγνωριστικοί κωδικοί για τον γενετικώς τροποποιημένο αραβόσιτο, όπως ορίζεται στο στοιχείο β) του παραρτήματος της παρούσας απόφασης, σύμφωνα με τον κανονισμό (ΕΚ) αριθ. 65/2004:
            
                        α)
                     
                     
                        ο αποκλειστικός αναγνωριστικός κωδικός MON-87427-7 × MON-89Ø34-3 × MON-ØØ6Ø3-6 για τον γενετικώς τροποποιημένο αραβόσιτο (Zea mays L.) MON 87427 × MON 89034 × NK603·
                     
                  
                        β)
                     
                     
                        ο αποκλειστικός αναγνωριστικός κωδικός MON-87427-7 × MON-ØØ6Ø3-6 για τον γενετικώς τροποποιημένο αραβόσιτο (Zea mays L.) MON 87427 × NK603·
                     
                  
                        γ)
                     
                     
                        ο αποκλειστικός αναγνωριστικός κωδικός MON-89Ø34-3 × MON-ØØ6Ø3-6 για τον γενετικώς τροποποιημένο αραβόσιτο (Zea mays L.) MON 89034 × NK603·
                     
                  
                        δ)
                     
                     
                        ο αποκλειστικός αναγνωριστικός κωδικός MON-87427-7 × MON-89Ø34-3 για τον γενετικώς τροποποιημένο αραβόσιτο (Zea mays L.) MON 87427 × MON 89034.
                     
                  
         
            Άρθρο 2
            Έγκριση
            Για τους σκοπούς του άρθρου 4 παράγραφος 2 και του άρθρου 16 παράγραφος 2 του κανονισμού (ΕΚ) αριθ. 1829/2003 και σύμφωνα με τους όρους που προβλέπονται στην παρούσα απόφαση εγκρίνονται τα ακόλουθα προϊόντα:
            
                        α)
                     
                     
                        τρόφιμα και συστατικά τροφίμων που περιέχουν, αποτελούνται ή παράγονται από γενετικώς τροποποιημένους αραβόσιτο που αναφέρεται στο άρθρο 1·
                     
                  
                        β)
                     
                     
                        ζωοτροφές που περιέχουν, αποτελούνται ή παράγονται από γενετικώς τροποποιημένο αραβόσιτο που αναφέρεται στο άρθρο 1·
                     
                  
                        γ)
                     
                     
                        γενετικώς τροποποιημένο αραβόσιτος, όπως προσδιορίζεται στο άρθρο 1, σε προϊόντα που τον περιέχουν ή αποτελούνται από αυτόν, για κάθε χρήση εκτός των αναφερόμενων στα σημεία α) και β) του παρόντος άρθρου, με εξαίρεση την καλλιέργεια.
                     
                  
         
            Άρθρο 3
            Επισήμανση
            
               1.   Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003, καθώς και στο άρθρο 4 παράγραφος 6 του κανονισμού (ΕΚ) αριθ. 1830/2003, η «ονομασία του οργανισμού» είναι «αραβόσιτος».
            
            
               2.   Η φράση «δεν προορίζεται για καλλιέργεια» αναγράφεται στην επισήμανση του προϊόντος και στα έγγραφα που συνοδεύουν τα προϊόντα που περιέχουν ή αποτελούνται από τον ΓΤΟ που αναφέρεται στο άρθρο 1 παράγραφος 1, με εξαίρεση τα τρόφιμα και τα συστατικά τροφίμων.
            
         
         
            Άρθρο 4
            Παρακολούθηση των περιβαλλοντικών επιπτώσεων
            
               1.   Ο κάτοχος της έγκρισης εξασφαλίζει την κατάρτιση και την εφαρμογή του σχεδίου παρακολούθησης των περιβαλλοντικών επιπτώσεων, όπως ορίζεται στο στοιχείο η) του παραρτήματος.
            
            
               2.   Ο κάτοχος της έγκρισης υποβάλλει στην Επιτροπή ετήσιες εκθέσεις σχετικά με την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης, σύμφωνα με την απόφαση 2009/770/ΕΚ.
            
         
         
            Άρθρο 5
            Μέθοδος ανίχνευσης
            Η μέθοδος που ορίζεται στο στοιχείο δ) του παραρτήματος εφαρμόζεται για την ανίχνευση του αραβοσίτου MON 87427 × MON 89034 × NK603, MON 87427 × NK603, MON 89034 × NK603 και MON 87427 × MON 89034.
         
         
            Άρθρο 6
            Κοινοτικό μητρώο
            Οι πληροφορίες που παρατίθενται στο παράρτημα της παρούσας απόφασης καταχωρίζονται στο κοινοτικό μητρώο των γενετικώς τροποποιημένων τροφίμων και ζωοτροφών, όπως προβλέπεται στο άρθρο 28 του κανονισμού (ΕΚ) αριθ. 1829/2003.
         
         
            Άρθρο 7
            Κάτοχος της έγκρισης
            Ο κάτοχος της έγκρισης είναι η εταιρεία Monsanto Europe S.A./N.V, Βέλγιο, που εκπροσωπεί την εταιρεία Monsanto Company, Ηνωμένες Πολιτείες της Αμερικής.
         
         
            Άρθρο 8
            Κατάργηση
            Η απόφαση 2010/420/ΕΕ καταργείται.
         
         
            Άρθρο 9
            Ισχύς
            Η παρούσα απόφαση εφαρμόζεται για περίοδο 10 ετών από την ημερομηνία κοινοποίησής της.
         
         
            Άρθρο 10
            Αποδέκτης
            Η παρούσα απόφαση απευθύνεται στη Monsanto Europe S.A./N.V., Scheldelaan 460, 2040 Αμβέρσα, Βέλγιο
         
         
            Βρυξέλλες, 3 Αυγούστου 2018.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 268 της 18.10.2003, σ. 1.
         
            (2)  Απόφαση 2010/420/ΕΕ της Επιτροπής, της 28ης Ιουλίου 2010, για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο της σειράς MON 89034 × NK603 (MON-89Ø34-3 × MON-ØØ6Ø3-6) σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (ΕΕ L 197 της 29.7.2010, σ. 15).
         
            (3)  Οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου (ΕΕ L 106 της 17.4.2001, σ. 1).
         
            (4)  Ειδική ομάδα ΓΤΟ της ΕFSA (ομάδα της ΕFSΑ για τους γενετικώς τροποποιημένους οργανισμούς), 2017. Επιστημονική γνώμη σχετικά με την αίτηση EFSA-GMO-ΒΕ-2013-117 για έγκριση του γενετικώς τροποποιημένου αραβοσίτου MON 87427 × MON 89034 × NK603 και επιμέρους συνδυασμών ανεξάρτητα από την προέλευσή τους, για χρήση σε τρόφιμα και ζωοτροφές, εισαγωγή και επεξεργασία βάσει του κανονισμού (ΕΚ) αριθ. 1829/2003 από τη Monsanto Company. EFSA Journal 2017· 15(8): 4922, 26 σελίδες, https://doi.org/10.2903/j.ΕΑΑΤ.2017.4922.
         
            (5)  Κανονισμός (ΕΚ) αριθ. 65/2004 της Επιτροπής, της 14ης Ιανουαρίου 2004, για την καθιέρωση συστήματος σχηματισμού και απόδοσης αποκλειστικών αναγνωριστικών κωδικών για τους γενετικά τροποποιημένους οργανισμούς (ΕΕ L 10 της 16.1.2004, σ. 5).
         
            (6)  Κανονισμός (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, σχετικά με την ιχνηλασιμότητα και την επισήμανση γενετικώς τροποποιημένων οργανισμών και την ιχνηλασιμότητα τροφίμων και ζωοτροφών που παράγονται από γενετικώς τροποποιημένους οργανισμούς, και για την τροποποίηση της οδηγίας 2001/18/ΕΚ (ΕΕ L 268 της 18.10.2003, σ. 24).
         
            (7)  Απόφαση 2009/770/ΕΚ της Επιτροπής, της 13ης Οκτωβρίου 2009, για καθορισμό τυποποιημένων εντύπων για την υποβολή των αποτελεσμάτων της παρακολούθησης της σκόπιμης ελευθέρωσης γενετικώς τροποποιημένων οργανισμών στο περιβάλλον, ως προϊόντων ή συστατικών προϊόντων, με σκοπό τη διάθεση στην αγορά, σύμφωνα με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου (ΕΕ L 275 της 21.10.2009, σ. 9).
         
            (8)  Κανονισμός (ΕΚ) αριθ. 1946/2003 του Ευρωπαϊκού Κοινοβουλίου και του Συμβουλίου, της 15ης Ιουλίου 2003, για τις διασυνοριακές διακινήσεις γενετικώς τροποποιημένων οργανισμών (ΕΕ L 287 της 5.11.2003, σ. 1).
      
      
         
            ΠΑΡΑΡΤΗΜΑ
            
                        α)
                     
                     
                        
                           Αιτών και κάτοχος έγκρισης:
                        
                        
                                    Επωνυμία
                                 
                                 
                                    :
                                 
                                 
                                    Monsanto Europe S.A./N.V.
                                 
                              
                                    Διεύθυνση
                                 
                                 
                                    :
                                 
                                 
                                    Scheldelaan 2040, 460 Antwerp, Βέλγιο
                                 
                              Εξ ονόματος της εταιρείας:
                        Monsanto Company, 800 N. Lindbergh Boulevard, St. Louis, Missouri 63167, ΗΠΑ.
                     
                  
                        β)
                     
                     
                        
                           Ονομασία και χαρακτηριστικά των προϊόντων:
                        
                        
                                    (1)
                                 
                                 
                                    τρόφιμα και συστατικά τροφίμων που περιέχουν, αποτελούνται ή παράγονται από γενετικώς τροποποιημένο αραβόσιτο (Zea mays L.) όπως προσδιορίζονται στο στοιχείο ε)·
                                 
                              
                                    (2)
                                 
                                 
                                    ζωοτροφές που περιέχουν, αποτελούνται ή παράγονται από γενετικώς τροποποιημένο αραβόσιτο (Zea mays L.) όπως προσδιορίζονται στο στοιχείο ε)·
                                 
                              
                                    (3)
                                 
                                 
                                    γενετικώς τροποποιημένος αραβόσιτος (Zea mays L.) όπως προσδιορίζεται στο στοιχείο ε), σε προϊόντα που τον περιέχουν ή αποτελούνται από αυτόν, για κάθε χρήση εκτός των αναφερομένων στα σημεία 1 και 2, με εξαίρεση την καλλιέργεια
                                 
                              Ο αραβόσιτος MON-87427-7 εκφράζει την πρωτεΐνη CP4 EPSPS, που προσδίδει αντοχή σε ζιζανιοκτόνα με βάση τη γλυφοσάτη.
                        Ο αραβόσιτος MON-89Ø34-3 εκφράζει τις πρωτεΐνες Cry1A.105 και Cry2Ab2 που παρέχουν προστασία από ορισμένα επιβλαβή λεπιδόπτερα έντομα.
                        Ο αραβόσιτος MON-ØØ6Ø3-6 εκφράζει την πρωτεΐνη CP4 EPSPS και την παραλλαγή L214P CP4 EPSPS, που προσδίδει αντοχή σε ζιζανιοκτόνα με βάση τη γλυφοσάτη.
                     
                  
                        γ)
                     
                     
                        
                           Επισήμανση:
                        
                        
                                    (1)
                                 
                                 
                                    Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 και στο άρθρο 4 παράγραφος 6 του κανονισμού (ΕΚ) αριθ. 1830/2003, η «ονομασία του οργανισμού» είναι «αραβόσιτος»·
                                 
                              
                                    (2)
                                 
                                 
                                    Η φράση «δεν προορίζεται για καλλιέργεια» αναγράφεται στην επισήμανση και στα συνοδευτικά έγγραφα των προϊόντων που περιέχουν ή αποτελούνται από τον αραβόσιτο που προσδιορίζεται στο στοιχείο ε), με εξαίρεση τα τρόφιμα και τα συστατικά τροφίμων.
                                 
                              
                  
                        δ)
                     
                     
                        
                           Μέθοδος ανίχνευσης:
                        
                        
                                    1)
                                 
                                 
                                    Οι ποσοτικοποιημένες και εξειδικευμένες μέθοδοι ανίχνευσης PCR για τον αραβόσιτο MON-87427-7 × MON-89Ø34-3 × MON-ØØ6Ø3-6 είναι εκείνες που έχουν επικυρωθεί για τα γενετικώς τροποποιημένα συμβάντα αραβοσίτου MON-87427-7, MON-89Ø34-3 και MON-ØØ6Ø3-6.
                                 
                              
                                    2)
                                 
                                 
                                    Επικυρωμένη από το Εργαστήριο Αναφοράς της Ευρωπαϊκής Ένωσης, που θεσπίστηκε δυνάμει του κανονισμού (ΕΚ) αριθ. 1829/2003 και δημοσιευμένη στη διεύθυνση: http://gmo-crl.jrc.ec.europa.eu/statusofdossiers.aspx
                                 
                              
                                    3)
                                 
                                 
                                    Υλικό αναφοράς: ERM®-BF415 (για MON-ØØ6Ø3-6) που διατίθεται μέσω του Κοινού Κέντρου Ερευνών (ΚΚΕρ) της Ευρωπαϊκής Επιτροπής στη διεύθυνση https://crm.jrc.ec.europa.eu/, καθώς και AOCS 0512-A (για MON-87427-7), AOCS 0906-E (για MON-89Ø34-3) που διατίθενται μέσω της American Oil Chemists Society στη διεύθυνση https://www.aocs.org/crm.
                                 
                              
                  
                        ε)
                     
                     
                        
                           Αποκλειστικοί αναγνωριστικοί κωδικοί:
                        
                        
                                     
                                 
                                 
                                    MON-87427-7 × MON-89Ø34-3 × MON-ØØ6Ø3-6
                                 
                              
                                     
                                 
                                 
                                    MON-87427-7 × MON-ØØ6Ø3-6
                                 
                              
                                     
                                 
                                 
                                    MON-89Ø34-3 × MON-ØØ6Ø3-6
                                 
                              
                                     
                                 
                                 
                                    MON-87427-7 × MON-89Ø34-3.
                                 
                              
                  
                        στ)
                     
                     
                        
                           Απαιτούμενες πληροφορίες σύμφωνα με το παράρτημα ΙΙ του πρωτοκόλλου της Καρθαγένης για τη βιοασφάλεια που επισυνάπτεται στη σύμβαση για τη βιολογική ποικιλότητα:
                        
                        [Οργανισμός ελέγχου της βιοασφάλειας, αριθ. εγγραφής: δημοσιεύεται στο κοινοτικό μητρώο γενετικώς τροποποιημένων τροφίμων και ζωοτροφών μετά την κοινοποίηση].
                     
                  
                        ζ)
                     
                     
                        
                           Όροι ή περιορισμοί σχετικά με τη διάθεση στην αγορά, τη χρήση ή τον χειρισμό των προϊόντων:
                        
                        Δεν απαιτείται.
                     
                  
                        η)
                     
                     
                        
                           Σχέδιο παρακολούθησης των περιβαλλοντικών επιπτώσεων:
                        
                        Σχέδιο παρακολούθησης των περιβαλλοντικών επιπτώσεων σύμφωνα με το παράρτημα VII της οδηγίας 2001/18/ΕΚ.
                        [Σύνδεσμος: σχέδιο δημοσιευμένο στο κοινοτικό μητρώο γενετικώς τροποποιημένων τροφίμων και ζωοτροφών]
                     
                  
                        θ)
                     
                     
                        
                           Απαιτήσεις παρακολούθησης μετά τη διάθεση στην αγορά προκειμένου να χρησιμοποιηθεί το τρόφιμο για κατανάλωση από τον άνθρωπο
                        
                        Δεν απαιτείται.
                     
                  
               Σημείωση: Οι σύνδεσμοι προς τα σχετικά έγγραφα ενδέχεται να χρειάζονται τροποποίηση με την πάροδο του χρόνου. Οι τροποποιήσεις αυτές θα γνωστοποιούνται στο κοινό μέσω της επικαιροποίησης του κοινοτικού μητρώου των γενετικώς τροποποιημένων τροφίμων και ζωοτροφών.